সুন্দরবন হলো প্রধানত সুন্দরী বৃক্ষে ভরপুর যে বন তাকে সুন্দরবন বলা হয়। অবশ্য সুন্দরবনের নাম নিয়ে আরো কয়েকটি মতামত প্রচলিত আছে। তবে এটিই বিশ্বব্যাপী গ্রহণযোগ্য ও পরিচিত নাম। উপমহাদেশের মধ্যে গঙ্গা অন্যতম শ্রেষ্ঠ নদী। হিমালয় পর্বতের সানুদেশে গঙ্গোত্রী নামক স্থান থেকে এর উৎপত্তি বলে এর নামকরণ হয়েছে গঙ্গা। বিশাল এলাকা বিস্তৃত সুউচ্চ, চির তুষারাবৃত হিমালয়ের তুষার নিঃসৃত পলিযুক্ত পানিকণা শত-শত নির্ঝরণী পথের শেষে গঙ্গা নদীতে পতিত হয়। গঙ্গা নদী থেকে আরেকটি শাখা ভাগীরথী নাম ধারণ করে মুর্শিদাবাদ ও কলকাতা হয়ে বঙ্গোপসাগরে পতিত হয়েছে। ভাগীরথী ও পদ্মা-মেঘনার মধ্যবর্তী ভূ’ভাগের দক্ষিণে এবং বঙ্গোপসাগরের উত্তরে অবস্থিত পানিবেষ্টিত ভূ-ভাগকে সুন্দরবন নামে আখ্যা দেয়া হয়েছে। মূল কথা এই যে, হিমালয়ের পলিযুক্ত পানিকণা প্রবাহ হতে হতে বঙ্গোপসাগরে পতিত হওয়ার কালে সমুদ্রতীরে যে চরের সৃষ্টি করেছে, সেখানেই গড়ে উঠেছে এই সুন্দরবন। এই হচ্ছে সুন্দরবনের আদি উৎপত্তি ও ভূ-তত্ত্বের কথা। ১৯৪৭ সালে দেশ বিভাগের সময় সুন্দরবনও ভাগ হয়ে যায়। এর এক অংশ বর্তমান ভারতের পশ্চিমবঙ্গে। আর অপর অংশ ৬২ শতাংশ বর্তমান আমাদের বাংলাদেশের মধ্যে পড়ে।